Covid-19-statistieke: Positiwiteitskoers styg al weerArgieffoto bloot ter illustrasie. (Foto: Unsplash) Altesame 2 032 nuwe gevalle van die koronavirus is in Suid-Afrika geïdentifiseer. Dié gevalle verteenwoordig ’n positiwiteitskoers van 8,6%. Dié koers het met meer as 2% gestyg sedert die Nasionale Instituut vir Oordraagbare Siektes (Nios) se vorige verslag (6,2%). Volgens Nios is 3 727 208 bevestigde Covid-19-gevalle nou reeds sedert die uitbreking van Covid-19 twee jaar gelede in Suid-Afrika aangemeld. Die sterftesyfer weens Covid-19 het intussen op 100 070 te staan gekom nadat nog drie sterftes aangemeld is, waarvan slegs een in die afgelope 24 tot 48 uur plaasgevind het. Die departement van gesondheid het gesê weens ’n voortgesette oudit kan daar ’n agterstand wees in die aantal sterftes wat aangemeld is. Nog 40 Covid-19-pasiënte is sedert die vorige verslag in ’n hospitaal opgeneem. Altesame 2 183 pasiënte word tans vir Covid-19 in die hospitaal behandel. Die meeste nuwe gevalle is in Gauteng (40%) aangemeld, gevolg deur KwaZulu-Natal (24%) en die Wes-Kaap (22%). Daar is tans 12 629 aktiewe gevalle van Covid-19 in Suid-Afrika en tot dusver het meer as 3,6 miljoen mense van die virus herstel. Meer as 33,9 miljoen inentings is tot dusver gedoen.